钦定古今图书集成/历象汇编/乾象典/第031卷 > 《日升月恒赋》明·姚希孟
## 钦定古今图书集成/历象汇编/乾象典/第031卷 > 《日升月恒赋》明·姚希孟

“猗璇图之高揭兮，垂两矅于万方。抱赤精而含素辉
兮，受鼓韝于阴阳。共中天以炳灵兮，分宵旦之行藏。
丽八极而环四维兮，永终古以耀芒。维光华之烜烂兮，宁初继其可量。”望澄鲜于霄汉兮，眺晶莹之未央。
或自潜以垂曜兮，或由晦而作章。骤熹微而欲吐兮，
忽腾踊以翱翔。想曈昽之方旭兮，与积朏而弓张。惊
苍穹之散彩兮，劈混沌以呈祥。掣群晴使愕眙兮，恍
众志其惶。乃若金支尽开，翠旗未卷，玉宇深沈，银
河滟潋。曦光催建章之葳蕤，暝色止长门之御辇。又
有丹凤楼头，元菟城角，朝霞薄晓雾以流金，碧海照
青天而成玨。东升之乌，共晨雉而朝飞；南栖之鹊，伴
昏鸦而夜啄。于是火珠吐燧，和璧藏钩。起咸池而拭
浴，倚瑶台以纡眸。驱飚轴于扶桑之嵿，转冰轮于疏
圃之陬。其昼舒也，驾赭𬴊，骖朱虬。群真绛节以前麾，
百神赤帻而鸣驺。其夜明也，弭素麛，控玉驑。缑岭吹
笙而度曲，霓裳振袂以扬讴。乃夫绮疏绣幕，乍白乍
红；海山楼阁，可辟可封。自晻曀而晃耀，又叆叇而玲
珑。每烘窗而射牖，且窥帘以映栊。阿房晓镜，尽作胭
脂之色；昭阳夜宴，疑在水晶之宫。吾不知其圆“规阙
玦，与夫入西出东。但见蓄之无垠，揽之靡穷。方积微
以成钜，亦由纤而启洪。总为炽之始，壮之萌，而未可
以乘除消息卜度于其中。”于是陈牺罍，击凫钟，酬以
三雅之爵，佐以九成之镛，仰天喁喁，祝吾君之千万
年。“与日升月恒而俱无终也，而吾甘为圣世之华封。”
因曲终而奏曰：“邈矣广漠承太”清兮。维日与月环贞
明兮。虑中而昃虞亏盈兮。譬之茀禄盛则倾兮。岂惟
膂斗畏满兮。皇矣吾后，五福軿兮。舜寿尧年，莫与
京兮。泰阶肇开，六符迎兮。占厥运会，时方亨兮。初阳
丽空，晴晖莹兮。清光半璧，含珠英兮。月閟其华，日藏
精兮。将来景烁，弥八纮兮。厚蓄徐昌，悠久成兮。小臣
献赋，喜起赓兮。惟系星之粲天，借迭曜以分荣兮。愿
我王其介福，臣且为《卷阿》之凤鸣兮。